Elçin Əmirbəyov

Elçin Oktyabr oğlu Əmirbəyov () — azərbaycanlı diplomat, Azərbaycan Respublikası Prezidentinin xüsusi tapşırıqlar üzrə nümayəndəsi (2023-cü ildən); Azərbaycan Respublikasının fövqəladə və səlahiyyətli səfiri, Azərbaycan Respublikasının Birinci vitse-prezidentinin sabiq köməkçisi (2017–2023).

 Həyatı 
Elçin Oktyabr oğlu Əmirbəyov 1972-ci ildə Bakı şəhərində ziyalı ailəsində anadan olmuşdur.

1988-ci ildə Bakı şəhərinin 164 nömrəli orta təhsil məktəbini qızıl medalla bitirmişdir.

1992-ci ildə Azərbaycan Dillər Universitetinin ingilis-fransız tərcüməçilik fakültəsini fərqlənmə diplomu ilə bitirmişdir.

 Əmək fəaliyyəti 
İlk əmək fəaliyyətinə 1991-ci ildə Azərbaycan Xarici İşlər Nazirliyində referent-tərcüməçi qismində başlamışdır.

1992–1993-cü illərdə Xarici İşlər Nazirliyinin Beynəlxalq Təşkilatlar İdarəsinin attaşesi və daha sonra üçüncü katibi vəzifələrində çalışmışdır. 1993-cü ildə o, Fransada Paris Beynəlxalq Dövlət İdarəçiliyi İnstitutunda diplomatik təhsilini almışdır. Daha sonra 1994-cü ildə Almaniyanın Oberammerqau şəhərində NATO Məktəbində (NATO School) və İtaliyanın Roma şəhərində NATO-nun Müdafiə Kollecində (NATO Defense College) xüsusi təlimlər keçmişdir.

1995–1997-ci illərdə o, Nyu-Yorkda Azərbaycanın BMT yanında Daimi Nümayəndəliyində ikinci katib olaraq fəaliyyət göstərmişdir.

İlk uzunmüddətli xarici ezamiyyətdən Xarici İşlər Nazirliyinə geri döndükdən sonra o, ardıcıl olaraq 1998-ci ildə Beynəlxalq təşkilatlar İdarəsində birinci katib vəzifəsində, 1999-cu ildə həmin İdarənin Regional və beynəlxalq təhlükəsizlik şöbəsinin müdiri vəzifələrində çalışmışdır.

2000-ci ildə o, ABŞ-də Harvard Universitetinin Kennedy adına İdarəçilik Məktəbində (John F. Kennedy School of Government) beynəlxalq və milli təhlükəsizlik üzrə xüsusi kursu bitirmişdir.

2001–2003-cü illərdə Brüsseldə (Belçika Krallığı) Azərbaycan Respublikasının NATO-dakı nümayəndəliyinin siyasi məsələlər üzrə müşaviri vəzifəsində çalışmışdır.

2003–2004-cü illərdə Nyu-Yorkda (ABŞ) Azərbaycanın BMT yanında Daimi Nümayəndəliyində müşavir olaraq çalışmışdır.

2004-cü ildən 2010-cu ilədək Cenevrədə BMT və digər beynəlxalq təşkilatlarda Azərbaycanın daimi nümayəndəsi kimi fəaliyyət göstərmiş, 2005–2010-cu illərdə həmçinin Azərbaycan Respublikasının İsveçrə Konfederasiyasındakı fövqəladə və səlahiyyətli səfiri vəzifələrini icra etmişdir.

Cenevrədə çalışdığı zaman o, 2008–2009 illərdə BMT-nin İnsan Hüquqları Şurasının Vitse-prezidenti və eyni zamanda məruzəçi qismində fəaliyyət göstərmişdir. O, həmçinin 2007-ci ildə BMT-nin Cenevrədəki Ofisində İslam Əməkdaşlıq Təşkilatının (IKT) üzv-dövlətlərinin səfirlər qrupuna bir il ərzində sədrlik etmişdir. Bundan əlavə, 2008-ci ildə səfir Elçin Əmirbəyov BMT-nin Cenevrədəki Ofisində Şərqi Avropa regional qrupuna daxil olan üzv-dövlətlərinin səfirlər qrupuna sədrlik etmişdir.

Bununla yanaşı, 2005–2017-ci illərdə Azərbaycanın Müqəddəs Taxt-Tacda ilk səfiri qismində çalışmışdır. Vatikanda çalışdığı zaman 2008-ci ildə Roma Papası Onaltıncı Benedikt (Pope Benedict XVİ) tərəfindən Müqəddəs Gregori ordeni ilə təltif edilmişdir (https://en.wikipedia.org/wiki/Order_of_St._Gregory_the_Great).

Həmçinin, o, 2006–2010-cu illərdə Azərbaycan Respublikasının Lixtenşteyn Knyazlığında fövqəladə və səlahiyyətli səfiri vəzifəsini icra etmişdir.

E. Əmirbəyov 6 yanvar 2010-cu ildən 23 iyun 2017-ci ilədək Azərbaycan Respublikasının Fransa Respublikasında və eyni zamanda, Monako Knyazlığında fövqəladə və səlahiyyətli səfiri kimi fəaliyyət göstərmişdir.

Elçin Əmirbəyov fövqəladə və səlahiyyətli səfir diplomatik ranqına malikdir (2004).

24 iyun 2017-ci ildən 18 iyul 2023-cü illərdə Azərbaycan Respublikasının Birinci vitse-prezidentinin köməkçisi vəzifəsində çalışıb.

18 iyul 2023-cü ildə Azərbaycan Prezidenti İlham Əliyevin Sərəncamı ilə Azərbaycan Respublikası Prezidentinin xüsusi tapşırıqlar üzrə nümayəndəsi təyin edilib.

Dövlət qulluğunda birinci dərəcəli dövlət müşaviri ixtisas dərəcəsi vardır (2023).

İngilis, fransız və rus dillərini bilir.

Evlidir, iki övladın atasıdır.

 İstinadlar 
 https://www.ohchr.org/EN/HRBodies/HRC/Pages/Bureau3rdCycle.aspx
 http://divainternational.ch/in-the-human-rights-council-interview-with-his-excellency-mr-elchin-amirbayov-ambassador-of-azerbaijan-to-the-united-nations.html
 "Expo" kəndi
 Fransa Senatında Azərbaycanla bağlı debat 
 https://en.wikipedia.org/wiki/Order_of_St._Gregory_the_Great
 https://www.youtube.com/watch?v=2Lpvyb4gQ2o
 https://fr.azvision.az/news/39150/interview-de-lambassadeur-dazerba%C3%AFdjan-en-france-m.elchin-amirbayov-%C3%A0-tv5monde-video.html
 https://www.youtube.com/watch?v=7dHtU64s-Ds
 https://www.youtube.com/watch?v=8x-LUWz_dco
 https://www.youtube.com/watch?v=XM4v0nTi54U
 https://www.youtube.com/watch?v=4sg5Vpd10ZQ
 http://www.policyleadershipinstitute.org/events/azerbaijan-geopolitical-context-strategic-considerations
 https://asan.gov.az/en/media/news/asan-xidmet-in-fransa-milli-assambleyasinda-teqdimati-kecirilib
 http://multiculturalism.preslib.az/en_events-Gn0qB8IeH9.html
 https://www.youtube.com/watch?v=TytYzKJpXHI

Kateqoriya:Azərbaycanın Fransadakı səfirləri
Kateqoriya:Bakıda doğulanlar
Kateqoriya:Azərbaycanın Lixtenşteyndəki səfirləri
Kateqoriya:Azərbaycanın Müqəddəs Taxt-Tacdakı səfirləri
Kateqoriya:Azərbaycanın İsveçrədəki səfirləri
Kateqoriya:Azərbaycan Respublikasının Prezidentinin xüsusi nümayəndələri